**Balatonmáriafürdő Község Önkormányzatának**

**Közbeszerzési Szabályzata**

*Jóváhagyta: ………../2023. (IX.11.) képviselő-testületi határozat*

*Hatályos: 2023. szeptember 11.- től*

**Tartalomjegyzék**

[Általános rendelkezések 3](#_Toc240787723)

[A közbeszerzési eljárás előkészítése 3](#_Toc240787724)

[Szakértői munkacsoport 3](#_Toc240787725)

[Bírálóbizottság 3](#_Toc240787726)

[Éves közbeszerzési terv, éves statisztikai összegezés 4](#_Toc240787728)

[A szakértői munkacsoport előkészítési feladatai 5](#_Toc240787729)

[A közbeszerzési eljárás lebonyolításának rendje 6](#_Toc240787730)

[Az eljárás megindítása, bontás, hiánypótlás 6](#_Toc240787731)

[A bírálóbizottság feladat- és munkarendje 8](#_Toc240787732)

[Döntés, eredményhirdetés, szerződéskötés 9](#_Toc240787733)

[A szerződés teljesítése, módosítása, a szerződések nyilvántartása, jogorvoslat 10](#_Toc240787734)

[Vegyes rendelkezések 10](#_Toc240787735)

[1. sz. mell. – A közbeszerzési eljárás felelősségi rendje 12](#_Toc240787736)

[2. sz. mell. – Kartelltilalom észlelése esetén követendő eljárásrend 14](#_Toc240787737)

## Általános rendelkezések

1. Jelen szabályzat hatálya kiterjed a Balatonmáriafürdő Község Önkormányzatára (a továbbiakban: Önkormányzat). Az Önkormányzat *a közbeszerzésekről* szóló 2015. évi CXLIII. törvény (a továbbiakban: Kbt.) hatálya alá tartozó közbeszerzései lebonyolítása során a jelen szabályzat rendelkezései szerint köteles eljárni.

## A közbeszerzési eljárás előkészítése

### Szakértői munkacsoport

1. A közbeszerzési eljárás előkészítésére megfelelő – közbeszerzési, jogi, pénzügyi, közbeszerzés tárgya szerinti – szakértelemmel rendelkező tagokból álló szakértői munkacsoportot (a továbbiakban: munkacsoport) kell léterhozni. A részben vagy egészben európai uniós forrásból megvalósuló, valamint árubeszerzés és szolgáltatás megrendelése esetén az uniós értékhatárt elérő, építési beruházás esetén az ötszázmillió forintot elérő értékű közbeszerzési eljárásba az ajánlatkérő köteles felelős akkreditált közbeszerzési szaktanácsadót bevonni. A munkacsoport tagjai a Polgármester által írásban kijelölt, megfelelő szakértelemmel rendelkező személy. A munkacsoport bármely tagja személyében történt változás engedélyezésére a Polgármester jogosult.
2. A munkacsoport vezetője a Polgármester által erre kijelölt közbeszerzési referens/szakreferens/szakértő (a továbbiakban: közbeszerzési szakértő), aki a közbeszerzési eljárás teljes folyamatában – a Polgármester nevében, és a Polgármesterrel történő folyamatos kapcsolattartás mellett – szervezi, irányítja és igazgatja az egyes eljárási cselekményeket. Annak ténye, hogy a közbeszerzési szakértő az Önkormányzat, ezen belül a Polgármester, ill. a Polgármester nevében gyakorolja az egyes eljárási cselekményeket, nem korlátozza a közbeszerzési jogszabályok megtartásáért fennálló szakmai és anyagi felelősségét.
3. Az előkészítésben közreműködő személyek kötelesek titoktartási és összeférhetetlenségi nyilatkozatot tenni. E nyilatkozattételi kötelezettség tekintetében közreműködő személynek kell tekintetni a munkacsoport tagjain kívül a Polgármestert és a munkacsoport munkájában esetlegesen részt vevő, titkári-adminisztrációs teendőket ellátó munkatársat.
4. A munkacsoport tagjai kötelesek figyelemmel kísérni a Kbt. 36. §-a szerinti kartellezési tilalom betartását, és kartellezési tilalomba ütköző magatartás észlelése esetén kötelesek az előírások szerint intézkedni. A kartellezésre vonatkozó jogszabályokat, a Gazdasági Versenyhivatal által kiadott útmutatót, továbbá a kartellezés gyanúja esetén alkalmazandó intézkedéseket jelen szabályzat 2. sz. melléklete tartalmazza.
5. A közbeszerzési eljárás során vagyonnyilatkozatot kell tenniük azoknak, akiket az egyes vagyonnyilatkozat*-tételi kötelezettségekről* szóló 2007. évi CLII. törvény – vagy belső szabály – erre kötelez.

### Bírálóbizottság

1. Az ajánlatok értékelésére legalább háromtagú bírálóbizottságot kell létrehozni a Polgármester által meghatározott, megfelelő szakértelemmel rendelkező, lehetőség szerint ugyanazon személyekből álló személyi körből, amelyek a szakértői munkacsoport kijelölése során a fentiekben már meghatározásra kerültek (lásd fentebb a 2. pontot).
2. A bírálóbizottság összetételét a Polgármester határozza meg úgy, hogy a bírálóbizottságban biztosítva legyen a 2. pontban említett négyféle szakértelem. A Polgármester jogosult megfelelő szakértelemmel nem rendelkező személy bírálóbizottságba történő delegálására is, ez esetben azonban a szakértelemmel nem rendelkező személy az ajánlatok elbírálása/értékelése során szavazati joggal nem rendelkezik. A bírálóbizottság elnöke kizárólag szavazati joggal rendelkező olyan személy lehet, aki az adott eljárás előkészítő munkálataiban a munkacsoport tagjaként részt vett.
3. Építési beruházás esetén a beszerzés tárgya szerinti szakértelemnek az építési beruházás tárgyában az adott szakterületen szerzett szakirányú felsőfokú végzettség fogadható el. Amennyiben ilyen végzettségű szakemberrel az Önkormányzat nem rendelkezik, köteles az eljárásba külső szakértőt, vagy szervezet bevoni. A szervezet esetén a bevont szakembernek az alábbi kapcsolatban kell állnia állnia az adott szervezettel: tevékenységében személyesen közreműködő tagja, vagy munkavállalója, vagy a szervezettel kötött tartós polgári jogi szerződése alapján kell, hogy rendelkezésére álljon az ajánlatkérő oldalán.
4. A bírálóbizottságban közreműködő személyek kötelesek titoktartási és összeférhetetlenségi nyilatkozatot tenni (jelen szabályzat 1. sz. melléklete). E nyilatkozattételi kötelezettség tekintetében közreműködő személynek kell tekintetni a bírálóbizottság tagjain kívül a bírálóbizottság munkájában esetlegesen részt vevő, titkári-adminisztrációs teendőket ellátó munkatársat, valamint amennyiben szükséges a felelős akkreditált közbeszerzési szaktanácsadót.
5. A bírálóbizottság tagjai kötelesek figyelemmel kísérni a Kbt. 36. §-a szerinti kartellezési tilalom betartását és kartellezési tilalomba ütköző magatartás észlelése esetén kötelesek az előírások szerint intézkedni. A kartellezésre vonatkozó jogszabályokat, a Gazdasági Versenyhivatal által kiadott útmutatót, továbbá a kartellezés gyanúja esetén alkalmazandó intézkedéseket jelen szabályzat 2. sz. melléklete tartalmazza.
6. A közbeszerzési eljárás során vagyonnyilatkozatot kell tenniük azoknak, akiket az egyes vagyonnyilatkozat-tételi kötelezettségekről szóló 2007. évi CLII. törvény – vagy belső szabály – erre kötelez.

### Éves közbeszerzési terv

1. A tárgyévre tervezhető, a közbeszerzési értékhatárt várhatóan elérő vagy meghaladó értékű beszerzésekről a Polgármester által ezzel megbízott ügyintéző és/vagy közbeszerzési szakértő legkésőbb a Képviselőtestület márciusi rendes ülését megelőző 14. napig elkészíti az Önkormányzat éves közbeszerzési tervét és a terv testületi elfogadását követő 5 munkanapon belül gondoskodik az Önkormányzat honlapján, illetőleg egyéb, jogszabály által előírt helyen történő közzétételéről.
2. A közbeszerzési terv elkészítéséhez az Önkormányzat költségvetésének összeállításában közreműködő munkatársai adott esetben kötelesek információt, tájékoztatást, felvilágosítást nyújtani a közbeszerzési szakértő részére.
3. A közbeszerzési terv módosítását, megfelelő indokolással ellátva, a Polgármester kezdeményezheti a Képviselőtestület előtt. Módosítás esetén a honlapon, illetőleg egyéb, jogszabály által előírt helyen történő közzétételi kötelezettségre a tervre vonatkozó fenti pontban foglaltak megfelelően alkalmazandók.
4. A Polgármester a közbeszerzési tervben nem szereplő közbeszerzésre vagy a tervben foglaltakhoz képest módosított közbeszerzésre vonatkozó eljárást is kezdeményezhet, ha előre nem látható okból a közbeszerzési igény megváltozott vagy egyéb változás történt. Ezen esetekben a közbeszerzési terv (utólagos) módosítását a Polgármester terjeszti elő a Képviselőtestület ülésén, megfelelő indokolással ellátva.

### A szakértői munkacsoport előkészítési feladatai

1. A munkacsoport első lépésben az alábbi feladatokat köteles ellátni:
   1. beszerzési szükséglet meghatározása,
   2. megoldási lehetőségek mérlegelése; a szükséglet „házon belüli” megoldási lehetőségének vizsgálata,
   3. a pénzügyi lehetőségek, fedezet felmérése,
   4. a szükséges beszerzés tárgyát igénybevevő személy vagy szervezet véleményének kikérése,
   5. piackutatás, piacfelmérés,
   6. a beszerzés tárgyának Kbt. szerinti besorolása (áru, építés, szolgáltatás stb.),
   7. a mennyiség meghatározása,
   8. a becsült érték meghatározása (a legmagasabb piaci érték alapulvételével) és összehasonlítása a rendelkezésre álló pénzügyi fedezettel, a becsült érték meghatározása végzett külön vizsgálat és annak eredményének dokumentálásávál,
   9. a beszerzés közbeszerzési tervvel történő összevetése, a közbeszerzési terv szükség szerinti módosítása,
   10. az egybeszámításra vonatkozó szabályok alkalmazása (elsősorban a közbeszerzési terv alapján),
   11. a Kbt. által előírt eljárási rend meghatározása ( uniós értékhatárt elérő értékű, vagy uniós értékhatárt alatti),
   12. szükség szerint az előzetes összesített tájékoztató összeállítása, kiadása,
   13. ha nincs külső szakértő, és szükséges, akkor a Kbt. 113.§ 1) bekezdése szerinti összefoglaló tájékoztatás összeállítása,
   14. szükség esetén hivatalos közbeszerzési tanácsadó felkérése, illetőleg a közbeszerzés lebonyolítására alkalmas szervezet igénybe vétele (ezen megbízások közbeszerzési kötelezettségének vizsgálata),
   15. a közbeszerzési szabályzat alkalmasságának ellenőrzése az adott beszerzésre vonatkozóan, szükség esetén a szabályzat módosítása,
   16. a titoktartásról és összeférhetetlenségről szóló nyilatkozatok beszerzése,
   17. a szerződés teljesítésére rendelkezésre álló határidő alapján időtábla készítése,
   18. a Kbt. által előírt eljárás típusának meghatározása (nyílt, tárgyalásos, stb.),
   19. a vonatkozó jogszabályi előírások összegyűjtése,
   20. javaslattétel a Kbt. 113§ (1) bekezdése alapján összefoglaló tájékoztatással induló eljárásban, az önkormányzat általa ajánlattételre felhívni kívánt 3 db gazdasági szereplőkre,
   21. javaslattétel a nettó 300 millió forintot el nem érő építési beruházások esetén a Kbt. 115.§-a alapján lefolytatandó eljárásban a tisztességes verseny biztosításához megkövetelt, 5 db alkalmas gazdasági szereplő személyére,
2. A munkacsoport tagjai az előző pontban meghatározott feladatokat egymás között kiosztják. Amennyiben az előző pont o) pontja szerint megállapításra kerül, hogy az adott beszerzésre vonatkozóan jelen szabályzat módosítása szükséges, úgy a módosításra a munkacsoport haladéktalanul javaslatot tesz a Polgármester részére.
3. A munkacsoport második lépésben az alábbi feladatokat köteles ellátni:
   1. az alkalmazandó bírálati szempontok, részszempontok, súlyszámok, valamint a pontszámítási módszerek meghatározása,
   2. speciális szerződési feltételek meghatározása,
   3. ajánlati biztosíték, teljesítési biztosíték szükségességének megállapítása,
   4. közbeszerzési műszaki leírás összeállítása (szükség esetén külső személy bevonásával) és az eljárás lefolytatásához szükséges, a vonatkozó jogszabályoknak megfelelő műszaki-szakmai dokumentáció összeállítása.
4. Az előző pont *a)-b)* pontjában foglaltak meghatározása során a közbeszerzési szakértő köteles figyelemmel kísérni, hogy azok nem sértik a verseny tisztasága, az esélyegyenlőség, az egyenlő bánásmód avagy a nemzeti elbánás elvét, illetőleg általában megfelelnek a Kbt. ban foglaltaknak.
5. A beszerzés műszaki, szakmai tartalmának a Kbt. 58. §-ában foglaltaknak történő megfeleléséért a a közbeszerzés tárgya szerinti szakértelemmel rendelkező tag, vagy külsős szakértő a felelős.
6. A munkacsoport tagjait az általuk biztosított (speciális) szakértelmet, szaktudást igénylő kérdések megítélése tekintetében figyelmeztetési kötelezettség terheli a közbeszerzési szakértő felé. Speciális szakértelmet igénylő kérdés különösen a közbeszerzési jogi ismereteken felül minden olyan kérdés, mely a beszerzés tárgya szerinti pénzügyi, műszaki- szakmai, jogi ismereteket igényel, továbbá a végzettséget, képesítést, szakképzést igénylő kérdés. A munkacsoport tagjainak felelősségi rendjét jelen szabályzat 1*. sz. melléklet*e tartalmazza.

## A közbeszerzési eljárás lebonyolításának rendje

### Az eljárás megindítása, bontás, hiánypótlás

1. A közbeszerzési eljárások lebonyolítása elektronikus úton, az elektronikus közbeszerzési rendszeren (a továbbiakban: EKR) keresztül történik. Az EKR a közbeszerzésekért felelős miniszter által üzemeltetett egységes elektronikus közbeszerzési rendszer.
2. Az eljárások lebonyolítása során az ajánlatkérő és a gazdasági szereplők között a közbeszerzési eljárással kapcsolatos, a Kbt.-ben vagy végrehajtási rendeletében szabályozott írásbeli kommunikáció elektronikus úton, az EKR-ben történik. Ettől eltérni csak az elektronikus közbeszerzés részletes szabályairól szóló 424/2017. (XII.19.) Korm. rendelet, illetve annak módosítása esetén a módosított rendelet alapján lehetséges.
3. Balatonmáriafürdő Község  Önkormányzata, mint ajánlatkérő EKR-ben történő regisztrációjával, illetve az EKR ajánlatkérő nevében történő alkalmazásával, valamint az EKR alkalmazásával kapcsolatos valamennyi hozzáférési jogosultság további személyeknek, szervezeteknek történő adásával kapcsolatban (az Önkormányzat szuperusereként) jogosultsággal rendelkezik: polgármester, akadályoztatása esetén az önkormányzat projektmenedzser munkakörét betöltő munkavállaló.

Az Ajánlatkérő nevében az EKR alkalmazására vonatkozó jogosultságok gyakorlásának rendje:

-    Ajánlatkérőnél az EKR-ben szervezeti szuper user szerepkörre, egyben Ajánlatkérő nevében eljárni polgármester jogosult. Ezen személy az EKR rendszerbe való belépési adatok (felhasználónév, jelszó) kezelője. A biztonsági jelszó az alábbi telefonszámra érkezik: +36-30/216-4741. Akadályoztatás esetén projektmenedzser telefonszáma: +36-30/539-4563

-    A polgármester tud szervezeti tag jogosultságot adni a felhasználóknak.

-    A projektmenedzser jogosultságot kap a közbeszerzési terv karbantartó szerepkörhöz.

-    A projektmenedzser jogosultságot kap az eljárás jogosultság karbantartó szerepkörhöz.

-    A FAKSZ a Polgármester megbízása alapján jogosultságot kap a közbeszerzési eljárást létrehozó szerepkörhöz.

-    A projektmenedzser és a FAKSZ kapnak jogosultságot a közbeszerzési eljárást szerkesztő szerepkörhöz.

-    A projektmenedzser és a FAKSZ kapnak jogosultságot a közbeszerzési eljárást irányító szerepkörhöz.

-    A FAKSZ felhasználó rendelkezik csak FAKSZ ellenjegyző szerepkörrel.

1. Az előző részben meghatározott előkészítői feladatok elvégzését követően a munkaccsoport által elkészített dokumentumok alapján a közbeszerzési szakértő elkészíti az eljárást megindító felhívást és a dokumentációt. A közbeszerzési dokumentáció részeként elkészíti az ajánlat/jelentkezés részeként benyújtandó igazolások, nyilatkozatok jegyzékét, azok mintáit, és a szerződés tervezetet/ a fontosabb szerződéses feltételeket.
2. Az eljárást megindító hirdetmény jogszerűségét minden esetben az erre kijelölt, közbeszerzési és/vagy jogi ismeretekkel rendelkező közreműködő szakértő igazolja (jóváhagyás) – a hirdetmény tartalmának jogszerűségéért felelősséggel tartozik. Az eljárást megindító hirdetményt nem lehet jóváhagyni, ha az sérti a közbeszerzésre, illetve a közbeszerzési eljárásra vonatkozó jogszabályokat. Az eljárást megindító hirdetmény Képviselő testület általi jóváhagyása nélkül a közbeszerzési eljárás nem indítható meg.
3. A jóváhagyás megtörténtét követően a közbeszerzési szakértő haladéktalanul köteles gondoskodni az összefoglaló tájékoztatás Közbeszerzési Hatóság részére történő megküldéséről (Közbeszerzési Adatbázisban történő rögzítéséről, valamint az Önkormányzat által a Kbt. 113.§ (1) bekezdése alapján meghívandó három gazdasági szereplő adatainak megküldéséről), az eljárást megindító hirdetmény Kbt. és egyéb jogszabály által előírt módon – pl. elektronikus úton – történő feladásáról az Európai Uniós Hivatalos lapjában és/vagy a Közbeszerzési Értesítőben való megjelenés végett (közzététel), ill. az ajánlattételre felhívandó ajánlattevők részére történő közvetlen megküldéséről. A feladást (megküldést) megelőzően az eljárást megindító hirdetményt (felhívást) a Képviselőtestület – a Polgármester előterjesztésére – megtárgyalja és dönt annak elfogadásáról. A hirdetmény feladását megelőzően a közbeszerzési szakértő köteles minden tájékoztatást és iránymutatást – szükség esetén – a megjelenés ellenértékeként külön jogszabályban meghatározott szerkesztési és/vagy hirdetményellenőrzési díjnak a Közbeszerzési Hatóság részére történő megfizetése iránt.
4. A közbeszerzési szakértő a közbeszerzési eljárás során az alábbi – nem teljes körűen felsorolt – feladatokat köteles ellátni:
   1. megszervezi és elvégzi az ajánlatok, részvételi jelentkezések bontását és az eredményhirdetést (ill. az összegezés elkészítését és megküldését),
   2. elkészíti – szükség esetén a beszerzés tárgya szerinti szakember szakmai támogatásával – a bírálóbizottsági ülés(ek) jegyzőkönyvét, valamint az egyes eljárási cselekmények jegyzőkönyvét,
   3. az ajánlattevők részére kiegészítő tájékoztatást nyújt,
   4. megszervezi és koordinálja a tárgyalásokat, elkészíti az eljárás valamennyi dokumentumát (értesítések, meghívók, tájékoztatók, jegyzőkönyvek, jelenléti ívek stb.),
   5. gondoskodik az eljárás során keletkezett dokumentumok megfelelő tárolásáról, őrzéséről,
   6. jelen szabályzatban a feladatkörébe utalt közzétételi feladatokat ellátja, így – az informatikai feladatokért felelős személy bevonásával – tájékoztatást nyújt a Kbt. 43. § szerinti honlapon történő közzétételről is,
   7. elvégzi az ajánlattevők, közös ajánlattevők, továbbá az igénybe venni kívánt alvállalkozóiknak, , valamint az erőforrást nyújtó szervezetnek a kizáró okokra, illetőleg a pénzügyi-gazdasági és műszaki-szakmai alkalmasságára vonatkozó vizsgálatát, e körben észrevételeit, javaslatait, megállapításait szakvéleménybe foglalja,
   8. amennyiben az ajánlattevőkre vonatkozó egyes tények, adatok az ajánlatkérő által ingyenesen hozzáférhető, elektronikus, hatósági vagy közhiteles nyilvántartásból elérhetőek, úgy köteles a nyilvántartásból megismerhető tényeket, adatokat e nyilvántartásból ellenőrizni és dokumentálni,
   9. amennyiben szabálytalanságot észlel a munkacsoport vagy a bírálóbizottság munkájában, köteles jelezni a Polgármesternek.
5. Amennyiben az eljárás fajtája lehetővé teszi, úgy az ajánlatok értéklésre a Kbt. 81.§ (5) bekezdése alapján kerül sor, amit az eljárást megindító felhívásban is fel kell tünteni. Ebben az esetben az ajánlatok bírálatát - az egységes európai közbeszerzési dokumentumban foglalt nyilatkozat alapján - az ajánlatok értékelését követően kell csak elvégezni, azaz csak az értékelési sorrendben legkedvezőbb vagy a legkedvezőbb és az azt követő egy vagy több legkedvezőbb ajánlattevő tekintetében kell a bírálatot elvégezni (fordított bírálat). Ebben az esetben a munkacsoport dönt az ajánlatok értékelési sorrendjéről, azaz, hogy mely ajánlattevők ajánlata kerüljön elbírálásra.
6. A bontást követően a közbeszerzési szakértő – a munkacsoport tagjainak bevonásával – haladéktalanul megkezdi a beérkezett részvételi jelentkezéseknek, ajánlatoknak a felhívásban és a dokumentációban meghatározott formai és mennyiségi szempontból való előzetes vizsgálatát a Kbt. 69.§ (1) és (2 bekezdése alapján.
7. Az ajánlatok formai és mennyiségi vizsgálatát követően a munkacsoport dönt a hiánypótlásról és annak határidejéről. A hiánypótlás megküldéséről az érindett gazdasági szereplőknek a közbeszerzési szakértő intézkedik.
8. A munkacsoport hatáskörét képezi az ajánlati árak Kbt. 72. § szerinti (aránytalanul alacsony árak) és az ajánlatban szereplő, bírálati részszempontok szerinti tartalmi elemek Kbt. 72. § meghatározott vizsgálata (lehetetlen vagy teljesíthetetlennek ítélet kötelezettségvállalás). A munkacsoport azon ajánlatok esetén, ahol a Kbt. 72. §-a szerint felmerül az aránytalanul alacsony ár esete, illetve a Kbt. 72. §-a szerint az ajánlat teljesíthetetlen kötelezettségvállalást tartalmaz, indokolást köteles kérni az adott ajánlattevőtől.
9. A Kbt. 72. §-a szerinti indokoláskérést lehetőség szerint a hiánypótlással egyidejűleg kell megküldeni az ajánlattevőknek. Az indokoláskérés megküldése iránt a közbeszerzési szakértő intézkedik.
10. A hiánypótlási határidő lejártával az ajánlatok formai és mennyiségi vizsgálatáról a közbeszerzési szakértő szakvéleményt készít, amely tartalmazza a vizsgálat megállapításait, javaslatot arra vonatkozóan, hogy mely ajánlatok minősíthetők érvénytelennek, és ennek indokolását. A szakvélemény tartalmazza továbbá a munkacsoport javaslatát arra vonatkozóan, hogy a Kbt. 72. §-a alapján az ajánlattevő által megadott (vagy meg nem adott) indoklás miatt egyes ajánlatok érvénytelennek minősíthetők-e.
11. A fenti tartalmú szakvéleményt a közbeszerzési szakértő köteles haladéktalanul a bírálóbizottság elnöke elé terjeszteni.
12. A kizáró okok és pénzügyi-gazdasági és műszaki-szakmai az alkalmasság vizsgálatát - a Bíráló bizottság döntése alapján - bírálat alá vont ajánlatok vonatkozásában- a Kbt , illetőleg a közbeszerzési eljárásokban az alkalmasság és a kizáró okok igazolásának, valamint a közbeszerzési műszaki leírás meghatározásának módjáról szóló 321/2015. (X. 30.) Korm. rendelet előírásai szerint köteles elvégezni.
13. A beérkezett igazolások, és nyilatkozat vizsgálatát követően a munkacsoport dönt a hiánypótlásról és annak határidejéről. A hiánypótlási felhívás megküldéséről a közbeszerzési szakértő intézkedik.
14. Az igazolások, és nyilatkozat tekintetében beérkezett hiánypótlásokról -a munkacsoport tagjainak bevonásával – közbeszerzési szakértő szakvéleményt készít, amely tartalmazza a vizsgálat megállapításait, javaslatot arra vonatkozóan, hogy mely ajánlatok minősíthetők érvénytelennek, és ennek indokolását.
15. A fenti tartalmú szakvéleményt a közbeszerzési szakértő köteles haladéktalanul a bírálóbizottság elnöke elé terjeszteni.A bírálóbizottság feladat- és munkarendje
16. A bírálóbizottság ülésének megszervezéséről, összehívásáról a bírálóbizottság elnöke gondoskodik aki a Jegyzőt, valamint a munkacsoport azon tagjait, akik nem tagjai a bírálóbizottságnak. Az ülésre szükség szerint más személyeket, szakértőket is meg lehet hívni.
17. A közbeszerzési szakértő a bírálóbizottsági tagokat és meghívottakat köteles ellátni a döntéshez, pontozáshoz szükséges szakmai tájékoztató anyagokkal, ideértve az általa összeállított szakvéleményt,
18. **Közbenső bírálat:** A bírálóbizottság a közbeszerzési szakértő szakvéleményét megvizsgálva mindenekelőtt megállapítja, hogy a beérkezett és a Kbt. 81.§ (5) bekezdése alapján bírálat alá vont (lásd fordított bírálat) ajánlatok közül melyek érvénytelenek és melyek érvényesek. Az ajánlatok érvényességére/érvénytelenségére vonatkozó, a Kbt 69.§ (1)-(2) bekezdése szerinti értékelését követően szükséges közbenső döntés meghozatalára a bírálóbizottság jogosult. A döntésről az érintett ajánlattevők/jelentkezők- Kbt. 79.§ (1) bekezdésében foglalt legkésőbb 3 munkanapon belül történő - értesítése a közbeszerzési szakértő feladata.
19. Ha az ajánlatok értékelésére nem a fordított bírálat alapján kerül sor (Kbt. 81.§ (5) bek), a bírálóbizottság – az ajánlat(tétel)i felhívásban és dokumentációban meghatározott szempontok és módszerek alapján – elvégzi az érvényes ajánlatok értékelését és az értékelés alapján rangsorolja az ajánlatokat, és meghatározza, hogy a rangsor alapján a legkedvezőbbnek tekinthető ajánlattevőn kívül, mely, a rangsorban következő, további ajánlattevő kerüljön felkérésre, a szükséges igazolások csatolására.
20. **Végső bírálat:** Az igazolások, és nyilatkozat tekintetében beérkezett hiánypótlásokról, a közbeszerzési szakértő által készített szakvélemény alapján, a bizottság javaslatot tesz a nyertes ajánlattevő és amennyiben releváns a második legkedvezőbb ajánlattevő személyére.
21. A bírálóbizottság által kialakított szakvéleményt a bírálóbizottság elnöke –– döntési javaslatként – a Polgármester útján – haladéktalanul a Képviselő-testület elé terjeszti.
22. A bírálóbizottság ülésein annak tagjai és az ülésre meghívottak lehetnek jelen. Az ülésen elhangzottakat tartalmazó jegyzőkönyv nem minősül nyilvános iratnak.
23. A bírálóbizottság üléseit az elnök – akadályoztatása esetén az általa meghatalmazott bírálóbizottsági tag – vezeti.
24. A bírálóbizottság határozatképes, ha a tagok több mint fele jelen van, és a tagok között biztosítva van az előírt négyféle szakértelem. Szavazategyenlőség esetén az elnök szavazata dönt.
25. A bírálóbizottság döntéseit határozatba foglalja. A határozatokat eljárásonként folyamatos sorszámozással kell ellátni. A határozatok jelölése a következő: az eljáró bírálóbizottság [a határozat sorszáma/évszám (hónap, nap)] számú határozata.
26. Minden szavazati joggal rendelkező bírálóbizottsági tagot egy szavazat illet meg.
27. Amennyiben bármelyik bírálóbizottsági tag vagy meghívott személy a bírálóbizottság eljárása során szabálytalanságot észlel, azt a bírálóbizottság elnökén keresztül haladéktalanul köteles jelezni a Polgármesternek, a bírálóbizottság elnöke esetében közvetlenül a Polgármesternek.
28. A bírálóbizottsági tagoknak a közbeszerzési eljárással kapcsolatos írásba foglalt különvéleményét csatolni kell a bírálóbizottság üléséről készült jegyzőkönyvhöz. A jegyzőkönyvhöz csatolni kell továbbá a bírálóbizottság tagjainak a szakmai indokolással ellátott bírálati lapját.

A bírálóbizottság feladata a közbeszerzési szakértő szakvéleménye és a bírálóbizottsági tagok véleménye, javaslata alapján bírálóbizottsági szakvélemény kialakítása és e szakvéleménynek döntési javaslatként az Önkormányzat Képviselő-testülete elé terjesztése.

### Döntés, eredményhirdetés, szerződéskötés

1. A Polgármester a bírálóbizottsági szakvéleményt és döntési javaslatot a Képviselő-testület elé terjeszti, amely szerv a szakvélemény és javaslat elfogadásáról, illetve el nem fogadásáról, illetőleg az eljárás eredményéről, illetve eredménytelenségéről dönt. Ennek keretében megállapítja a nyertes ajánlattevőt és a második legkedvezőbb ajánlattevőt. – Az eljárás eredményéről szóló döntéshozatal során név szerinti szavazást kell tartani (Kbt. 27. § (5) bek.).
2. Amennyiben az eljárás azért lett eredménytelen, mert egyik ajánlattevő sem vagy a legelőnyösebb ajánlatot tevő sem tett az Önkormányzat rendelkezésére álló anyagi fedezet mértékére tekintettel megfelelő ajánlatot (Kbt. 75. § (2) bekezdés d) pont), úgy az összegezésben tájékoztatást kell adni az adott közbeszerzésre tervezett anyagi fedezet összegéről, továbbá adott esetben arról, hogy az mikor és milyen okból került elvonásra, átcsoportosításra.
3. Az ajánlattevőknek az írásbeli összegezést egyidejűleg elektronikus úton küldi meg a közbeszerzési szakértő.
4. A szerződéskötést – vagy annak elmaradása esetén az összegezés megküldésének napját követően a közbeszerzési szakértő tíz munkanapon belül intézkedik az eljárás eredményéről szóló tájékoztató hirdetménynek az Európai Uniós Hivatalos lapjában vagy a Közbeszerzési Értesítőben történő közzététele iránt.
5. A közbeszerzési eljárás eredményeként megkötendő szerződést – a dokumentáció részét képező szerződéstervezet, a benyújtott ajánlat, valamint tárgyalásos eljárás esetén a tárgyalásokon elhangzottak alapján – a munkacsoport jogi szakértelmet biztosító tagja készíti el, kivéve, ha a közbeszerzési dokumentumokban szereplő szerződéstervezetet más (külső) jogi szakértő készítette. Az elkészített szerződést ezt követően átadja a közbeszerzési szakértőnek, aki a szerződést összeveti a dokumentációban található tervezettel, illetőleg a nyertes ajánlat tartalmával. A szerződés aláírásra nem kerülő ún. tőpéldányát a szerződést készítő jogi szakértő „Készítette” szöveg mellett, illetőleg a közbeszerzési szakértő „Ellenőrizte” szöveg mellett ellátja saját kezű kézjegyével.
6. A közbeszerzési szakértő köteles gondoskodni arról, hogy az előző pont szerint előkészített szerződés határidőben eljusson a szerződő felekhez.. Az aláírt szerződésből egy példányt át kell adni az ajánlattevő szerződő félnek (annak kérése esetén több példányt), egy példányt a (kör)jegyzőség pénzügyi osztályának, egy példányt a közbeszerzési iratokhoz kell csatolni, valamint ha a beszerzést részben vagy egészben pályázati forrásból fedezik, a pályázatért felelős munkatársnak.
7. A közbeszerzési szakértő az aláírt szerződésnek másolati (szkennelt) példányáka a kézhezvételét követően gondoskodik – annak a Közbeszerzési Hatóság adatbázisába történő feltöltéséről illetőleg egyéb, jogszabály által előírt helyen történő elektronikus közzétételéről.

### A szerződés teljesítése, módosítása, a szerződések nyilvántartása, jogorvoslat

1. A közbeszerzési szakértő a szerződés teljesítése során felmerülő közbeszerzés -jogi kérdésekben köteles az Önkormányzat rendelkezésre állni.
2. Az eljárás lezárásaként megkötött szerződésben szerepeltetni kell, hogy a szerződés szerinti kifizetések során az adózás rendjéről szóló törvény (Art.) 2003. évi XCII. törvény 36/A. §-ában foglaltak kötelezően alkalmazandóak. (A közbeszerzési eljárás eredményeként megkötött szerződés teljesítése ellenértékeként, havonta nettó 200 ezer forintot meghaladó mértékű kifizetések csak abban az esetben teljesíthetők, ha a nyertes ajánlattevő szerződő fél minden hónapban bemutat egy nemleges adóigazolást vagy szerepel az NAV köztartozásmentes adatbázisában.)
3. A megkötött szerződések módosítására a Kbt. 141. §-ában meghatározott feltételek fennállása esetén kerülhet sor, közbeszerzési szakértő szakvéleményének kikérése mellett. A közbeszerzési szakértő felelőssége – beleértve az esetleges jogorvoslati eljárás során történő marasztalás és az egyéb, más módon és címen érvényesíthető jogkövetkezményeket – a szerződésmódosítás Kbt. szabályainak megfelelő meghatározása. Amennyiben a közbeszerzési szakértő szabálytalanságot észlel a szerződés módosítása során (akár a szerződésmódosításá indokolásának szabályszerűségében és/vagy valóságtartalmában), köteles azt jelezni a Polgármester felé. A közbeszerzési szakértő megkeresésre köteles továbbá tájékoztatatást nyújtani a szerződésmódosításról szóló Kbt. 37. § (1) bekezdés j) pontjában meghatározott hirdetmény elkészítésének és a Közbeszerzési Értesítő részére történő feladásának szabályairól, illetve a hirdetménynek az Önkormányzat honlapján, illetőleg egyéb, jogszabály által előírt helyen történő közzétételéről.
4. A közbeszerzési eljárásokkal kapcsolatban kezdeményezett jogorvoslati eljárásokban, illetőleg az előzetes vitarendezés során a jogi képviselet ellátó személlyel, vagy a nélkül, a közbeszerzési szakértő – ill. szükség esetén a bírálóbizottsági tag – közvetlenül, személyesen köteles közreműködni.

### Vegyes rendelkezések

1. Amennyiben a bizottsági tagok, avagy a közbeszerzési szakértő a közbeszerzési eljárás feladatkörében indokolatlan mellőzéséről szerez tudomást, köteles azt a Polgármester felé haladéktalanul bejelenteni.
2. Ahol jelen szabályzat ajánlattevőt ír, azon a Kbt. által meghatározott esetben részvételre jelentkezőt kell érteni.
3. Szabálytalanság észlelése esetén az Önkormányzat SZMSZ-ének mellékletében meghatározott eljárást kell lefolytatni. Amennyiben jogorvoslati eljárás során a Közbeszerzési Döntőbizottság jogsértést állapít meg és esetlegesen bírságot szab ki, az eljárást meg kell indítani a felelősök, felelősségek megállapítása végett. Amennyiben jogorvoslati eljárásban a Közbeszerzési Döntőbizottság vagy az illetékes bíróság által jogerősen jogsértés kerül megállapításra az adott eljárásban részt vevő, de a jogsértésért nem felelős személy a Polgármestertől igazolást kérhet arról, hogy az eljárásban nem az ő tevékenysége vezetett a jogsértésre.
4. Az Önkormányzat nevében a közbeszerzési eljárások során jelen Szabályzatban külön meg nem határozott egyéb jognyilatkozatokat a Polgármester, illetőleg a nevében egyébként eljárni jogosult személy jogosult megtenni.
5. Jelen szabályzat a Képviselőtestület által történő elfogadást követő napon lép hatályba, rendelkezéseit a hatályba léptét követően indult eljárásokban kell alkalmazni.
6. Jelen szabályzat hatályba lépésével a Képviselő-testület által korábban, 75/2017.(IV.10.) határozatával jóváhagyott közbeszerzési szabályzat hatályát veszti.

|  |  |
| --- | --- |
| ***Galácz György*** | ***Mestyán Valéria*** |
| **Polgármester** | **címzetes főjegyző** |

*1. számú melléklet*

*Balatonmáriafürdő Község Önkormányzatának Közbeszerzési Szabályzatához*

## Közbeszerzési eljárás felelősségi rendje

A közbeszerzési eljárásokban alkalmazandó alábbi, Kbt. 27. § (1) bek. szerinti felelősségi rend pontosítja és elhatárolja a jelen szabályzat főszövegében meghatározott feladat- és felelősségi köröket.

***A Polgármester kizárólagos jogai és felelőssége***

1. A szakértői munkacsoport és a bírálóbizottság tagjainak kijelölése (felelős azért, hogy a kijelölt tagok a közbeszerzés tárgya szerinti szakértelemmel rendelkezzenek).

2. A szakértői munkacsoport, avagy a bírálóbizottság személyi állományában történő változás jóváhagyása.

3. Amennyiben az eljárás munkacsoportjába (és bírálóbizottságába) külső (szakértő) tagokat hív meg, köteles gondoskodni a megbízási szerződés megkötéséről, az abban foglalt megbízási díj kifizetéséről.

5. A bírálóbizottsági szakvélemények, döntési javaslat(ok) kézhezvételét követően a döntések előterjesztése a Képviselő-testület elé.

***A szakértői munkacsoport tagjainak felelőssége, valamint jogai és kötelezettségei***

1. A munkacsoport tagjai kötelesek minden esetben a vonatkozó jogszabályok szerint, valamint a jelen közbeszerzési szabályzat alapján eljárni. A munkacsoport valamennyi tagja köteles a Kbt., illetve a jelen szabályzat szabályait a szükséges mértékig ismerni. A szükséges mértéket a tagok saját maguk állapítják meg azzal, hogy minden tag köteles a rá vonatkozó (szakértelme szerinti) szabályokkal, valamint az alapvető előírásokkal tisztában lenni.

2. A munkacsoport valamennyi tagja köteles az eljárás főbb iratait megismerni, a szakértelme szerinti iratokat kellő körültekintéssel áttanulmányozni.

3. Valamennyi tag köteles a Kbt. 36. § (2) bekezdése rendelkezéseinek betartását figyelni (kartellezés tilalma).

4. A munkacsoport, mint testület kizárólagosan felelős azon kérdésekben, amelyek a közbeszerzési eljárás során speciális szakértelmet igényelnek.

5. Amennyiben egy szakértelmet érintő területen a munkacsoport tagjai közül többen rendelkeznek szakértelemmel, úgy a szakértelemmel rendelkező tagok külön-külön felelnek.

Ha egy szakértelmet igénylő téma kapcsán több munkacsoport tag érintett (pl. a műszaki leírást többen, együttesen készítik) és az egyes tagok közreműködésének mértéke nem választható el egymástól, abban az esetben együttesen felelnek.

7. A munkacsoport tagjainak a műszaki tartalom, bírálati szempont és bírálati részszempontok, általános joggyakorlat során alkalmazott szerződéses feltételek vonatkozásában a Kbt. és a közbeszerzési eljárásra vonatkozó egyéb jogszabályok betartása érdekében figyelmeztetési kötelezettségük van a közbeszerzési szakértő felé, amennyiben ezen feltételek jogellenessége nyilvánvalóan megállapítható és arról tudomást szereznek.

8. A munkacsoport tagjai a speciális szakértelmet, szaktudást igénylő kérdések megítélése tekintetében figyelmeztetési kötelezettséggel nem tartoznak, annak megítélése a bírálóbizottság tagjainak, az ajánlatkérő által az eljárásba bevont szakértőknek és a döntéshozónak a feladata.

***A szakértői munkacsoport tagjainak egymás közötti feladatmegosztása***

1. A bevont jogi szakértő köteles a dokumentáció részét képező szerződéstervezetet elkészíteni, kivéve, ha a Polgármester – különösen a szerződés elkészítéséhez szükséges speciális jogi szakértelemre tekintettel – a szerződéstervezet elkészítésére külső jogi szakértőt vesz igénybe, ebben az esetben közreműködik a szerződés elkészítésében.

Amennyiben a szerződést nem a bevont jogi szakértő készítette, köteles a más által elkészített szerződéstervezetet észrevételezni, javaslatokkal ellátni. Amennyiben nyilvánvaló hibát észlel, úgy köteles ezt jelezni.

2. A bevont jogi szakértő köteles felhívni a közbeszerzési szakértő, vagy szükség esetén a Polgármester figyelmét, amennyiben az eljárás során olyan ajánlatkérői, illetve ajánlattevői magatartást, cselekményt észlel, amely nyilvánvalóan jogszabályellenes.

3. A bevont jogi szakértő nem tehető kizárólagosan felelőssé azokban az esetekben, ahol az általa adott jogi tájékoztatás vagy figyelemfelhívás kapcsán hivatkozott jogértelmezés hiányos vagy nem egyértelmű, vagy ellentmondásos (pl. döntőbizottsági határozatok, bírósági határozatok). Ezekben az esetekben a jogi szakértő az ellentmondásokra, jogértelmezési lehetőségekre felhívja a közbeszerzési szakértő figyelmét, melynek alapján a munkacsoport dönt, amely döntésről a munkacsoport egyúttal jelzéssel él a Polgármester felé.

4. A jogi szakértő jogosult részt venni a közbeszerzési eljárási cselekményeken (pl. eredményhirdetés, bontás stb.). Köteles részt venni – a közbeszerzési szakértő értesítését követően – minden olyan közbeszerzési eljárási cselekményen, amely jogi szakértelmet igényel (különösen jogi kérdéseket érintő egyeztetések, tárgyalások).

5. A pénzügyi, adójogi, számviteli tárgyú, speciális szakértelmet igénylő jogszabályok, valamint a szerződéstervezetben és mellékleteiben szereplő számítások, összesített és tételes áradatok, árkövetési rendelkezések esetében a munkacsoport pénzügyi szakértelemmel rendelkező tagja felelős.

6. A pénzügyi szakértelemmel rendelkező tag ellátja továbbá a munkacsoport pénzügyi szakértelmet igénylő feladatait.

7. Az eljárásba bevont közbeszerzési szakértő felelős a közbeszerzési eljárás – a Kbt., valamint a jelen szabályzat előírásainak megfelelő – szabályszerű lefolytatásáért. Köteles ismerni a Kbt.-t és a vonatkozó közbeszerzési jogszabályokat, a feladatkörére vonatkozó jogszabályokat és szabályokat.

8. A közbeszerzési szakértő feladatkörében:

- megszervezi és elvégzi az ajánlatok/részvételi jelentkezések bontását és az eredményhirdetést,

- elkészíti – szükség esetén a beszerzés tárgya szerinti szakember szakmai támogatásával – a bírálóbizottsági ülések jegyzőkönyvét, valamint az egyes eljárási cselekmények jegyzőkönyvét

- az ajánlattevők részére kiegészítő tájékoztatást nyújt, a munkacsoport tagjaianak segítségével,

- megszervezi és koordinálja a tárgyalásokat,

- elkészíti az eljárás valamennyi Kbt.-ben előírt dokumentumát (pl. eljárást megindító / részvételi felhívás, dokumentáció, összegezés, tájékoztató az eljárás eredményéről, értesítések, meghívók, tájékoztatók, jelenléti ívek stb.),

- elkészíti a dokumentáció részét képező, az ajánlat részeként benyújtandó igazolások, nyilatkozatok jegyzékét,

- gondoskodik az eljárás során keletkezett dokumentumok megfelelő tárolásáról, őrzéséről,

- a jelen szabályzatban feladatkörébe utalt közzétételi feladatokat ellátja, így tájékoztatást nyújt a Kbt. 43. § és a Kbt. egyéb előírásai szerinti honlapon történő közzétételről,

- elvégzi az ajánlattevők, közös ajánlattevők, továbbá az alvállalkozóiknak, valamint az alkalmasság igazolásában részt vevő szervezetnek a kizáró okokra vonatkozó vizsgálatát, e körben észrevételeit, javaslatait, megállapításait szakvéleménybe foglalja,

- a szakértői munkacsoport bevonásával elvégzi az ajánlattevők pénzügyi-gazdasági és műszaki-szakmai alkalmasságának előzetes vizsgálatát (a közbeszerzési szakértő az ajánlatokat csak a forma és az előírt alkalmassági kritériumban meghatározott mennyiség (darabszám) alapján vizsgálhatja; a mennyiségi vizsgálat részét képezi adott esetben az alkalmassággal kapcsolatos igazolások/nyilatkozatok áttekintése)

- amennyiben az ajánlattevőkre vonatkozó egyes tények, adatok az ajánlatkérő által ingyenesen hozzáférhető, elektronikus, hatósági vagy közhiteles nyilvántartásból elérhetőek, úgy köteles a nyilvántartásból megismerhető tényeket, adatokat e nyilvántartásból ellenőrizni és dokumentálni,

- amennyiben szabálytalanságot észlel a munkacsoport vagy a bírálóbizottság munkájában, köteles jelezni a Polgármesternek,

- a jelen szabályzatban meghatározott módon és terjedelemben figyelemmel kíséri a Kbt. 36. § (2) bekezdése szerinti kartellezési tilalom betartását, és annak észlelése esetén jelzi ezt a megjelölt személynek,

- ellátja mindazon feladatokat, amelyeket a jelen szabályzat a feladataként nevesít.

9. A közbeszerzési szakértő jogosult, illetve – a jelen szabályzatban meghatározott esetekben – köteles szakvéleményt készíteni és felhívni a Polgármester figyelmét az eljárás során felmerült közbeszerzési szempontból lényeges megállapításairól (pl. tényekről, észrevételeiről, eljárási cselekményekhez, vagy az eljárás menetéhez kötődő javaslatairól).

***A bírálóbizottság elnökének felelőssége, valamint jogai és kötelezettségei***

1. Köteles a jelen szabályzat szerint rábízott feladatokat ellátni.

2. Amennyiben az eljárás előkészítése során, vagy az eljárás egyéb szakaszában különvélemény merül fel, arról a Polgármestert tájékoztatja.

3. Köteles a bírálóbizottság ülésének jegyzőkönyvét aláírni.

4. Egyebekben a bírálóbizottság tagjaira vonatkozó szabályok alkalmazandók.

***A bírálóbizottság tagjainak felelőssége, valamint jogai és kötelezettségei***

1. A bírálóbizottság egyes tagjai közötti szakmai felelősséget a tagok szakértelme határozza meg. A bírálóbizottság tagjainak szakértelmét a bírálóbizottság kijelöléséről szóló dokumentumban nevesíteni kell.

2. A bírálóbizottsági tagok bármely kérdésre vonatkozó, írásba foglalt különvéleményét csatolni kell az eljárás eredményéről szóló, a bírálóbizottság által készített döntési javaslatot tartalmazó irathoz. A döntési javaslathoz csatolni kell továbbá a bírálóbizottság tagjainak az előzetesen rögzített szempontok szerinti részletes szakmai indokolással és adott esetben a megfelelő, a szöveges indoklással összhangban álló pontszámmal ellátott bírálati lapját.

3. A bírálóbizottsági tagok a speciális szakértelmet, szaktudást igénylő kérdések megítélése tekintetében figyelmeztetési kötelezettséggel nem tartoznak, annak megítélése a bírálóbizottság tagjainak, az ajánlatkérő által az eljárásba bevont szakértőknek a feladata. 4. Ha a bírálóbizottság tagja észleli, hogy az eljárás bármely szakaszában nyilvánvaló szabálytalanság vagy jogszabálysértés történt, azt köteles haladéktalanul jelezni a Polgármester felé, az elbírálás szakaszában a bírálóbizottság elnökén keresztül. A bírálóbizottsági tag felelősséggel tartozik mindazon jogszabálysértésért, amelyről nyilvánvaló, hogy az eljárás folyamán tudomást szerzett és nem jelezte a fentieknek megfelelően.

*2. számú melléklet*

*Balatonmáriafürdő Község Önkormányzatának Közbeszerzési Szabályzatához*

## A kartelltilalom észlelése esetén követendő eljárásrend

**A Gazdasági Versenyhivatal értesítése**

A jogalkotó megköti az ajánlatkérő kezét, mivel előírja, hogy a bejelentésre vagy panaszra vonatkozó rendelkezések (Tpvt. 43/G-I. §) szerint köteles jelezni a kartellgyanút. Ez a gyakorlatban a Tpvt. 43/H. §-a alapján kiadott formanyomtatványt jelenti. A formanyomtatvány elérhető a következő internetes elérhetőség alatt (GVH weboldala):

<http://www.gvh.hu/gvh/alpha?do=2&st=1&pg=77&m5_doc=4257&m81_act=1>

**A Gazdasági Versenyhivatal (GVH) által kiadott útmutató  
Az ajánlattevők összejátszásának közbeszerző által érzékelhető, figyelmeztető jelei**[[1]](#footnote-1)

*„Egyszerű, formai jelek:*

*1. az egyik pályázó saját pályázatával egy versenytársának pályázatát is benyújtja;*

*2. a versenytársak ajánlatai azonos hibákat (betűhibák, számítási hibák) tartalmaznak;*

*3. az ajánlatok formája, külalakja hasonló;*

*4. ugyanazok a kellékek, mellékletek, igazolások hiányoznak;*

*5. információ arról, hogy az ajánlattevők találkoztak vagy tárgyalást folytattak az ajánlattétel kidolgozásának időszakában;*

*6. az egyik ajánlattevő bizonyos ismereteket árul el tenderbontás előtt versenytársa pályázatáról.*

*Tartalmi jelek:*

*1. egyes ajánlattevők teljesen egyforma, részleteiben is azonos árakat jelölnek meg;*

*2. számottevő különbség van a legalacsonyabb ár és a többi árajánlat között;*

*3. egy új szállító az eddigi árstruktúrától teljesen eltérő árajánlatot tesz és a többiek árajánlata is ehhez igazodik;*

*4. a pályázati kimutatások szerint a nyertes rendszerint ugyanaz a cég, a versenytársak alvállalkozói minőségben részt kapnak a projekt kivitelezésében;*

*5. a versenytársak egymást jelölik meg alvállalkozói minőségben (ez a magatartás a Kbt. szerint tilos);*

*6. tudomására jutott, hogy csak egyetlen pályázó lépett kapcsolatba azokkal a beszállítókkal, amelyek árai feltétlenül szükségesek voltak az ajánlat kidolgozásához. Ebben az esetben vagy információcsere van a versenytársak között, vagy ajánlatelfojtásról van szó, esetleg több színlelt ajánlat érkezik, a műszaki dokumentációt sok piaci szereplő igényli, majd csak egyetlen értékelhető ajánlat érkezik;*

*7. egy eredményes közbeszerzési eljárás után a nyertesnek kihirdetett ajánlattevő eláll a szerződéskötéstől annak ellenére, hogy így az ajánlati biztosítékot elveszíti - és ezáltal arra kényszeríti az ajánlatkérőt, hogy a soron következő ajánlattevővel kössön szerződést. Ez a jelenség különösen abban az esetben fordul elő, ha nem az ár az egyetlen vagy a legfontosabb döntési kritérium, ezért a versenytársak nem tudják egyértelműen előre kiszámítani, hogyan fog dönteni az ajánlatkérő. Ilyenkor a kartellező ajánlattevők egymástól alig eltérő árajánlatokat tesznek. Ezt követően, ha nem az általuk kiválasztott nyer, addig lépnek vissza, amíg a kijelölt versenytárs következik a sorban;*

*8. a helyi vállalkozás árajánlata ugyanakkora szállítási költséget tartalmaz, mint a messzebbről beszállítóké;*

*9. az ajánlattevők az iparági árjegyzékre hivatkozva magyarázzák, indokolják áraikat.*

*A felsoroláshoz két megjegyzés kívánkozik: egyrészt a lista nem teljes, másrészt bármilyen árulkodó jel csak a kartell gyanúját, ennek nyomán a GVH-nak való bejelentést alapozza meg, az még nem tekinthető bizonyítéknak.*

*Az ajánlattevők közötti kartellszerveződést vagy összehangolt magatartást a GVH vizsgálatának kell felderítenie*.”

*II. Intézkedések*

*a)* Egyszerű jelek

A munkacsoport bármely tagja, amennyiben közvetlenül észleli az 1., 5., 6. pontban nevesített magatartást, a Polgármesternek köteles írásban jelezni, aki megvizsgálja a bejelentést és intézkedik a GVH tájékoztatásáról, és jogosult dönteni az eljárás további menetéről.

*b)* Formai, valamint tartalmi jelek

Az egyszerű, formai jelek 2-4. pontja, valamint a tartalmi jelek (1-9. pont) kapcsán, a munkacsoport avagy a bírálóbizottság bármely tagja írásban felhívja a bírálóbizottság figyelmét a kartellgyanúra.

A bírálóbizottság köteles kivizsgálnia a bejelentést és a bírálóbizottsági szakvéleményében, vagy feljegyzés formában, megállapításaival, döntési javaslatával együtt, a Polgármestert haladéktalanul tájékoztatni köteles. A GVH tájékoztatásáról a Polgármester határoz, a bírálóbizottság megállapításai, javaslata alapján. Amennyiben elfogadja a bírálóbizottság döntési javaslatát, úgy döntését nem szükséges indokolnia.

A Polgármester jogosult dönteni az eljárás további menetéről.

1. Az útmutató teljes szövege elérhető a következő internetes elérhetőség alatt: <http://www.gvh.hu/szakmai_felhasznaloknak/kozbeszerzesi_kartellek> (hozzáférés ideje: 2015. december 11.) [↑](#footnote-ref-1)